Врз основа на член 39 од Статутот на Стопанската комора на Северна Македонија (пречистен текст, бр. 02-598/4 од 29.04.2021 година), согласно член 25, став (3) Законот за стручното образование и обука („Службен весник на Република Северна Македонија“ бр. 3/25,  74/25 и 111/26) и Правилникот за начинот на реализација на обуката за ментор, утврдување на исполнетоста на нормативите и стандардите за организирање на обука за ментор, како и формата и содржината на сертификатот за завршена обука за ментор бр. 18-16168/1 од 24.12.2025 година, се носи следниот


ПРАВИЛНИК
ЗА ИЗДАВАЊЕ ДУПЛИКАТ НА СЕРТИФИКАТ ЗА ЗАВРШЕНА ОБУКА ЗА МЕНТОР ЗА ПРАКТИЧНО ОБРАЗОВАНИЕ ШТО ЈА ОРГАНИЗИРА СТОПАНСКАТА КОМОРА НА СЕВЕРНА МАКЕДОНИЈА
Член 1
Со овој правилник се уредуваат условите, начинот и постапката за издавање дупликат на сертификат за завршена обука за ментор за практично образование, издаден од Стопанската комора на Северна Македонија, во случај кога оригиналниот сертификат е изгубен, уништен или оштетен.
Член 2
Барање за издавање дупликат може да поднесе лицето на кое му е издаден оригиналниот сертификат.
Дупликат се издава само ако лицето на кое му бил издаден сертификат е запишан во Регистарот на сертифицирани ментори.
Член 3
Барањето се поднесува во писмена или електронска форма до Стопанската комора на Северна Македонија.
Барањето содржи:
· име и презиме на подносителот;
· податоци за контакт;
· датум или период на завршување на обуката, доколку му е познат на подносителот;
· причина за барањето дупликат.
Кон барањето подносителот приложува потпишана изјава дека оригиналниот сертификат е изгубен или уништен. Кога сертификатот е оштетен, кон барањето се приложува оштетениот примерок, доколку е достапен.
Член 4
По приемот на барањето, овластено лице во Комората врши проверка на идентитетот на подносителот и на податоците внесени во Регистарот на ментори за практично образование кај работодавач.
За извршената проверка овластеното лице составува Записник, во кој ги наведува податоците од Регистарот и соодветната документација.


Член 5
Кога ќе се потврди дека лицето е запишано во Регистарот од член 2 на овој правилник, Комората издава дупликат на сертификатот.
Дупликатот се издава според формата и содржината пропишани за сертификатот за завршена обука за ментор согласно Правилникот за начинот на реализација на обуката за ментор, утврдување на исполнетоста на нормативите и стандардите за организирање на обука за ментор, како и формата и содржината на сертификатот за завршена обука за ментор бр. 18-16168/1 од 24.12.2025 година. На него, на видно место, се става ознаката „ДУПЛИКАТ“.
Дупликатот ги содржи податоците од оригиналниот сертификат, датумот на оригиналниот сертификат, како и датумот на издавање на дупликатот. Дупликатот го потпишува одговорното лице на Стoпaнската комора на Северна Македонија која е организатор на обуката за ментори.
Издавањето дупликат не претставува повторно завршување на обуката и не го менува датумот на стекнување на сертификатот.
Член 6
Издадениот дупликат се евидентира во евиденцијата на Комората, со упатување на датумот на оригиналниот сертификат.
Поради издавањето дупликат не се врши нов упис на лицето во Регистарот на ментори за практично образование кај работодавач.
Член 7
Доколку лицето не е запишано во Регистарот, нема да може да добие дупликат на Сертификатот. Комората писмено го известува за причините поради кои не може да издаде дупликат.
Ако подносителот достави дополнителни докази, Комората повторно го разгледува барањето.
Член 8
Барањето, изјавата и записникот и примерокот од издадениот дупликат се чуваат во документацијата на Комората согласно прописите за архивско работење и заштита на личните податоци.
Член 9
[bookmark: _GoBack]Овој правилник влегува во сила со денот на неговото донесување.

